Document ID: 31995R1362

Uredba Komisije (ES) št. 1362/95
z dne 15. junija 1995
o spremembi Uredbe (ES) št. 785/95 o podrobnih izvedbenih pravilih za Uredbo Sveta (ES) št. 603/95 o skupni ureditvi trga za posušeno krmo
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 603/95 z dne 21. februarja 1995 o skupni ureditvi trga za posušeno krmo [1], kakor je bila spremenjena z Uredbo (ES) št. 684/95 [2], in zlasti člena 18 Uredbe,
ker Uredba Komisije (ES) št. 785/95 [3] določa podrobna pravila za dodeljevanje predujma pomoči; ker je treba zaradi sprememb člena 6 Uredbe (ES) št. 603/95 glede teh predujmov člen 6 Uredbe (ES) št. 785/95 ustrezno prilagoditi;
ker je treba zaradi nekaterih sezonskih omejitev, na katere naletijo proizvajalci, prilagoditi rok za sklenitev pogodb in datum, ko je treba pogodbe in izjave o dostavi predložiti pristojnim organom, obenem pa zagotoviti, da se zato uveljavljeni sistem pregledov ne poslabša;
ker Uredba (ES) št. 785/95 z veljavnostjo od 1. aprila 1995 izključuje iz pomoči za predelavo krme proizvode, navedene v Prilogi I k Uredbi Sveta (EGS) št. 1765/92 [4], kakor je bila nazadnje spremenjena z Aktom o pristopu Avstrije, Finske in Švedske, in njihove krmne proizvode razen sladke lupine do začetka cvetenja; ker so nekateri pridelovalci že pred začetkom veljavnosti Uredbe (ES) št. 785/95 sklenili pogodbe s predelovalnimi podjetji, da bi jim dostavili nekaj teh proizvodov za predelavo; ker ti proizvodi, pridobljeni s površin, ki niso upravičene do pomoči iz Uredbe (EGS) št. 1765/92, niso upravičeni do te pomoči; ker je zato treba sprejeti, da lahko ta podjetja prejmejo pomoč za sušenje te krme le za tržno leto 1995/96;
ker so ukrepi, predvideni s to uredbo, v skladu z mnenjem skupnega Upravljalnega odbora za žita, olja in masti ter posušeno krmo,
SPREJELA NASLEDNJO UREDBO:
Člen 1
Uredba (ES) št. 785/95 se spremeni:
1. Člen 6 se nadomesti z naslednjim:
"Člen 6
1. Predujem iz člena 6(1) Uredbe (ES) št. 603/95, ki je pogojen z eno od varščin iz istega odstavka, se sme odobriti upravičencu le, če je zahtevku za pomoč priloženo potrdilo o položeni ustrezni varščini.
2. Države članice sprejmejo ustrezne ukrepe za preverjanje upravičenosti do pomoči v 90 dneh od vložitve zahtevka.
3. Preostanek, ki ga določa člen 6(3) Uredbe (ES) št. 603/95, se izplača, če je primerno, v šestdesetih dneh po tem, ko Komisija objavi znesek tega preostanka v Uradnem listu Evropskih skupnosti."
2. Člen 8 se spremeni:
(a) odstavek 4 se nadomesti z naslednjim:
"4. Pogodbe in izjave o dostavi iz odstavkov 1, 2 in 3 se v pisni obliki pripravijo vsaj dva delovna dneva pred datumom dostave in najpozneje do 14. septembra po začetku zadevnega tržnega leta.;"
(b) datum "31. avgusta" v prvem stavku odstavka 5 se nadomesti s "15. septembra".
3. Vstavi se naslednji člen 17a:
"Člen 17a
1. Ne glede na točko 1 člena 2 in le za tržno leto 1995/96 smejo predelovalna podjetja zaprositi za pomoč iz člena 3 Uredbe (ES) št. 603/95 za zelena žita, ki jih dostavijo proizvajalci:
- ki so ta žita pridelali na zemljišču, ki ni bilo prijavljeno v zahtevku za pomoč na površino za poljščine, kakor je predvidena v Uredbi (EGS) št. 1765/92, in
- ki so pred začetkom veljavnosti Uredbe (ES) št. 785/95 navedena žita posejali ali sklenili pogodbe z zadevnimi predelovalnimi podjetji za njihovo dostavo, zato da se predelajo v posušeno krmo.
2. Pristojni organi v državah članicah sprejmejo vse potrebne nadzorne ukrepe, da bi zagotovili skladnost z odstavkom 1."
Člen 2
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. junija 1995

Labels: 17
19
5
6